Index - Sport - Babos egyesben kikapott, párosban nyert Monterreyben
Babos egyesben kikapott, párosban nyert Monterreyben
2013.04.06. 10:44
A címvédő Babos Tímea a negyeddöntőben két játszmában kikapott a román Monica Niculescutól, így egyesben kiesett a 235 ezer dollár összdíjazású monterreyi keménypályás női tenisztornán. A magyar játékos párosban még versenyben van, a japán Date-Krumm Kimikóval az oldalán bejutott a legjobb négy közé.
A világranglista 123. helyén álló Babos néhány hete Brazíliában a florianopolisi verseny negyeddöntőjében 6:3, 6:2-re kapott ki a romántól, akit ezúttal sem tudott igazán megszorítani.
Az első játszma volt a kiélezettebb, Babos közel volt a rövidítéshez, ám a rangsorban 51. Niculescu 7:5-re nyerni tudott. A folytatásban a magyarnak már kevés momentuma volt, 6:2-re veszítette el a szettet és ezzel 1 óra 38 perc alatt a meccset is.
Babos az előző körben nagy bravúrt tudott bemutatni, három szettben legyőzte a világranglista 17. helyén álló Ana Ivanovicsot.
Párosban Babosék nagy csatát vívtak a Gabriela Dabrowski, Alla Kudrjavceva kanadai, orosz duóval, amely hiába nyerte meg az első szettet, a magyar, japán kettős egyenlíteni tudott, és a szuperrövidítésben 10-6-ra győzött.